Et stort antal jøder i Europa oplever i stigende grad fjendtlige anti-jødiske holdninger.

Det viser en stor, ny undersøgelse fra Den Europæiske Unions Agentur for Grundlæggende Rettigheder, der har undersøgt antisemitisme og hadforbrydelser mod jøder i EU, herunder også i Danmark.

I undersøgelsen er flere end 16.000 jøder blevet spurgt, om de i stigende grad oplever antisemitisme i det EU-land, de bor i.

Det svarer ni ud af ti ja til.

Oplevelsen af antisemitisme skaber udbredt bekymring blandt jøderne i Europa, siger seniorforsker Cecilie Felicia Stokholm Banke fra Dansk Institut for Internationale Studier (DIIS), som har forsket i holocaust og nutidig antisemitisme.

- Det hænger sammen med en øget aggressiv sprogbrug over for jøder i det offentlige rum. Det hænger også sammen med nogle meget voldsomme hændelser, hvor jøder er blevet angrebet i forskellige europæiske storbyer gennem de senere år, herunder København, Paris, Bruxelles og Toulouse, siger hun.

Sådan defineres antisemitisme I undersøgelsen bruger EU-agenturet den definition på antisemitisme, som anvendes af den mellemstatslige organisation International Holocaust Remembrance Alliance:

Antisemitisme er en specifik opfattelse af jøder, der kan komme til udtryk som had mod jøder.

Antisemitismen kan både komme til udtryk i tale og i fysiske handlinger rettet mod jødiske såvel som ikke-jødiske personer, deres ejendom, det jødiske samfunds institutioner og religiøse faciliteter.

Den forkerte vej

Undersøgelsen er ikke repræsentativ og kan derfor ikke bruges til at sige noget generelt om jøderne i EU’s oplevelser, ligesom det ikke er muligt at drage konklusioner om de danske jøders oplevelser.

Ikke desto mindre er undersøgelsen det mest omfattende forsøg på at indsamle oplevelser og erfaringer med antisemitisme fra jøder i EU-lande. Da samme undersøgelse blev lavet for seks år siden, var det knap otte ud af ti af jøderne i undersøgelsen, der oplevede antisemitismen som tiltagende.

Der er små 2.000 medlemmer af Det Jødiske Samfund i Danmark, men ifølge trossamfundets formand, Dan Rosenberg Asmussen, skønnes det, at der er op mod 6.000 jøder i Danmark.

Han fortæller, at der også blandt jøderne i Danmark er en udbredt oplevelse af antisemitisme.